Պարոն Լազարեսկուի մահը

Պարոն Լազարեսկուի մահը (), 2005 թվականին ռումին կինոռեժիսոր Քրիստի Պույուի նկարահանած տրագիկոմիկական ֆիլմը, որը համարվում է «ռումինական նոր ալիքի» առաջին և առավել հեղինակավոր կինոստեղծագործությունը։

Դիպաշար 
Կինոնկարը պատմում է բուխարեստցի մի ծեր մարդու մասին, ում շտապ բուժօգնության մեքենայով մի հիվանդանոցից մյուսն են տանում, և ամեն տեղ բժիշկները հրաժարվում են բուժել նրան, ուղարկում են իրենցից հեռու։ Վերջապես հիվանդանոցներից մեկում վիրաբույժը խոստանում է վիրահատել, պայմանով, որ ծերունին ստորագրի ռիսկերի մասին զգուշացնող փաստաթուղթը, բայց վերջինս այնքան է հյուծված ու տանջահար, որ չի կարողանում ստորագրել, և այս մի բժիշկն էլ է հրաժարվում բուժօգնություն ցույց տալ։ Ֆիլմի վերջին կադրերում երևում է, որ ծեր հիվանդին, ի վերջո, նախապատրաստում են արտաքո կարգի վիրահատության, սակայն այդպես էլ անորոշ է մնում՝ օգուտ կտա՝ այդ վիրահատությունը, թե՝ ոչ։ Ըստ կինոռեժիսորի մտահղացման՝ «Պարոն Լազարեսկուի մահը» պետք է լինի Բուխարեստի արվարձաններում ապրող մարդկանց կյանքի ու մահվան մասին պատմող, վեց կինոնկարից բաղկացած ֆիլմաշարի առաջին կինոերկը։

Արձագանքներ 
Ֆիլմն արժանացել է կինոքննադատների դրվատական արձագանքներին, բազում հողինակավոր մրցանակների։ 2017 թվականին The New York Times-ի կազմած «21-րդ դարի լավագույն ֆիլմերի» ցանկում զբաղեցրել է 5-րդ տեղը, 2006 թվականին դարձել է ռումինական կինոյից միակ ներկայացվածը «Օսկարի» համար ծավալված պայքարում, Կաննի կինոփառատոնում արժանացել «Առանձնահատուկ հայացք» մրցանակի... Ընդհանուր առմամբ ֆիլմը շահել է 24 մրցանակ և, բացի այդ, 19 անգամ էլ մրցանակների է առաջադրվել զանազան անվանակարգերում։

Կինոնկարում, որի մեծ մասը նկարահանվել է վառ արտահայտված կեղծ-վավերագրական ոճով, դերակատարումներով հանդես են եկել Իոն Ֆիսկուտեանուն, Լումինիտա Գեորգիուն, Դորու Անան, Մոնիկա Բառլադեանուն, Միմի Բրանեսկուն, Դրագոշ Բուկուրը, Ադրիան Տիցիենին, Դանա Դոգարուն, Դորիան Բոգուտան, Կլարա Վոդան և ուրիշ դերասանններ։

Պարգևներ և առաջադրումներ 
 2005 — Կաննի կինոփառատոնի «Առանձնահատուկ հայացք» (Prix Un certain regard) մրցանակ 
 2005 — Չիկագոյի կինոփառատոնի ժյուրիի հատուկ մրցանակ
 2005 — Բրատիսլավայի կինոփառատոնի երեք մրցանակ (ուսանողական, էկումենիկ և գլխավոր ժյուրիների)
 2005 — Կոպենհագենի կինոփառատոնի ժյուրիի հատուկ մրցանակ, ինչպես նաև մրցանակ «Լավագույն դերասան» (Իոն Ֆիսկուտեանու) անվանակարգում
 2005 — քննադատների մրցանակ՝ նորվեգական կինոփառատոնում
 2005 — Ռեյկյավիկի կինոփառատոնի մրցանակ «Լավագույն ֆիլմ» անվանակարգում
 2005 — Տալլինի կինոփառատոնի ժյուրիի հատուկ մրցանակ, ինչպես նաև «Դոն Կիխոտ» մրցանակ
 2005 — Տրանսիլվանյան կինոփառատոնի վեց մրցանակ («Լավագույն ռումինական ֆիլմ», «Լավագույն ռեժիսուրա» (Քրիստի Պույու), «Լավագույն դերասան» (Իոն Ֆիսկուտեանու), «Լավագույն դերասանուհի» (Լումինիտա Գեորգիու), «Հանդիսատեսի համակրանք» անվանակարգերում և կինոմամումլի միջազգային ֆեդերացիայի FIPRESCI մրցանակ)
 2005 — առաջադրում Եվրոպական կինոակադեմիայի մրցանակների համար երկու անվանակարգում՝ «Լավագույն ռեժիսոր» (Քրիստի Պույու) և «Լավագույն սցենար» (Քրիստի Պույու և Ռեզվան Ռեդուլեսկու)
 2006 — առաջադրում «Անկախ ոգի» մրցանակի համար՝ «Լավագույն արտասահմանյան ֆիլմ» անվանակարգում
 2007 — առաջադրում Լոնդոնի կինոքննադատների խմբակի մրցանակի համար՝ «Լավագույն արտասահմանյան ֆիլմ» անվանակարգում

Ծանոթագրություններ 

Ռումինիայի արվեստ
Ռումինական կինո
Ռումինական ֆիլմեր